VSRS Sklep III DoR 73/2024
Sodna praksa Vrhovnega sodišča, 2025-01-15

Franc Seljak (preds.), Magda Teppey (poroč.), dr. Damjan Orož

revizija v izvršilnem postopku - nedovoljen predlog za dopustitev revizije - zavrženje predloga za dopustitev revizije

Po določbi 10. člena Zakona o izvršbi in zavarovanju (ZIZ) je revizija (pod pogoji, ki jih določa Zakon o pravdnem postopku (ZPP)) dovoljena zoper sklepe, izdane na drugi stopnji, s katerimi je pravnomočno odločeno, da se predlog za izvršbo zavrže ali zavrne ali se predlogu za izvršbo ugodi. To pomeni, da je v postopkih izvršbe in zavarovanja revizijo mogoče dopustiti le v omejenem obsegu, kot ga določa prvi odstavek 10. člena ZIZ, zoper ostale sklepe, izdane v teh postopkih, pa revizija še vedno ni dovoljena.

1. Sodišče druge stopnje je zavrnilo pritožbo dolžnika in potrdilo izpodbijani sklep sodišča prve stopnje, s katerim je slednje štelo, da je ugovor dolžnika zoper sklep o dovolitvi izvršbe na podlagi verodostojne listine, zaradi neplačila sodne takse, umaknjen. Zavrnilo je pritožbene očitke o nepravilni vročitvi sklepa o zavrnitvi predloga za oprostitev plačila sodne takse.

2. Zoper sklep sodišča druge stopnje vlaga dolžnik predlog za dopustitev revizije.

4. Po določbi 10. člena Zakona o izvršbi in zavarovanju (v nadaljevanju ZIZ) je revizija (pod pogoji, ki jih določa Zakon o pravdnem postopku; v nadaljevanju ZPP) dovoljena zoper sklepe, izdane na drugi stopnji, s katerimi je pravnomočno odločeno, da se predlog za izvršbo zavrže ali zavrne ali se predlogu za izvršbo ugodi. Revizijo je torej zakonodajalec omejil le na točno določene sklepe, izdane v postopkih izvršbe, in sicer na sklepe, s katerimi je zavržen ali zavrnjen predlog za izvršbo ali je bilo predlogu za izvršbo ugodeno. To pomeni, da je v postopkih izvršbe in zavarovanja revizijo mogoče dopustiti le v omejenem obsegu, kot ga določa prvi odstavek 10. člena ZIZ, zoper ostale sklepe, izdane v teh postopkih, pa revizija še vedno ni dovoljena.

Sklep, izdan v obravnavani zadevi, ne spada med tiste, glede katerih bi bila revizija dovoljena.

5. V postopku izvršbe in zavarovanja se smiselno uporabljajo določbe ZPP, če ni v ZIZ ali katerem drugem zakonu drugače določeno (15. člen ZIZ). Smiselna uporaba ZPP ne pride v poštev v primeru revizije, saj revizijo izrecno ureja sam ZIZ v 10. členu.

6. Revizija zoper izpodbijani sklep sodišča druge stopnje torej ni dovoljena. Ta zato ne more biti niti dopuščena (drugi odstavek 367. člena v zvezi s četrtim odstavkom 384. člena ZPP).

7. Glede na vse navedeno je Vrhovno sodišče predlog za dopustitev revizije zavrglo (377. člen ZPP v zvezi s četrtim odstavkom 384. člena ZPP).

8. Sklep je bil sprejet soglasno (sedmi odstavek 324. člena ZPP).

Prim. sklepe VSRS II DoR 225/2018 z dne 19. 7. 2018, III DoR 8/2022 z dne 16. 2. 2022, III DoR 15/2022 z dne 22. 3. 2022 in III DoR 55/2022 z dne 10. 5. 2022.

Prim. sklepa VSRS III DoR 55/2022 z dne 10. 5. 2022 in III DoR 70/2022 z dne 11. 10. 2022.

Zakon o izvršbi in zavarovanju (1998) - ZIZ  - člen 10, 10/1

Zakon o pravdnem postopku (1999) - ZPP  - člen 367, 367/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.